Sai sel nädalal lõpuks esimest korda ära käidud CVO grupi Londoni kontoris, kuna seekord tegime nõukogu koosoleku seal. Siin pildi peal meie kontori hoone ongi, Holborni metroojaamaga samas majas, mõnusalt kesklinnas. Enne oleme nõukogu pidanud Tallinnas, Riias, Helsinkis, Stockholmis, Budapestis, Prahas ja Varssavis. Huvitav, kas CVO on ainus Eesti firma, kes aktiivselt Londonis koha peal tegutseb ja kontorit omab (peale Eesti sugemetega Skype'i, kelle inimesed loomulikult ka reedel Estonian Airi lennukis olid)?    Täitsa huvitav oli vahelduseks näha, kuidas käib  tipptasemel personaliotsing Lääne-Euroopas. CVO International tegeleb sageli suhteliselt keerukate otsingutega. Lisaks otsitakse tihti inimesi teistesse riikidesse, mistõttu oleme leidnud sobivaid kandidaate lisaks Suurbritanniale nii Hispaaniasse, Saksamaale, Skandinaavia riikidesse kui mujale. Kandidaadid on aga sageli vähemalt MBA tasemega või oma ala kõrgelt haritud spetsid. Neljapäeval alustati näiteks otsinguga, kus üks suurfirma vajas kandidaate, kellel oleks PhD tase ning 5 aastat töökogemust samal alal  peale doktoritöö tegemist. Kolmapäeval aga leidsime edukalt kandidaadi müügi ja PR konsultandi ametikohale, kes pidi valdama inglise, rootsi ja taani keelt, tööle asuma Taanis ning omama eelnevat töökogemust reisinduse ja turismi alalt Aasia regioonist. CVO kontor on Londonis kasvanud juba pea 10 inimeseni, olles seega suhteliselt edukas Eesti sugemetega firma kohta. Juba mõnda aega on käes ka head tulemused, kuna mitmed maailma suurfirmad on just CVO oma eelistatud värbamispartneriks (ehk preferred supplier  listi, PSL'i) valinud.    Areneda saab aga veel palju, kasvõi Suurbritannia kohalikul turul on kasvuruumi palju. See riik on nimelt kõige agressiivsem ja suurima konkurentsiga personaliotsingu turg Euroopas, kus kõrvuti tegutseb kümneid tuhandeid värbamisfirmasid.    Edu valem Eesti firmadele Lääne-Euroopas = vali endale parimad kohalikud töötajad + paku head teenust + keskendu müügile. Nii lihtne see ongi. Toimib igas maailma riigis.